**ИЗВЕШТАЈ СА СУПЕРВИЗИЈСКОГ САСТАНКА**

**Време одржавања:** 23.12.2019 године

**Место одржавања:** Трстеник

**Учесници:** дванаестсупервизора из центара за социјални рад Трстеник, Крагујевац, Параћин, Крушевац, Краљево и саветнице Републичког завода за социјалну заштиту.

**Приказ случаја**

 Малoлетна Ј.М. (14 година) је ученица осмог разреда основне школе, постиже врло добар успех. Често изостаје са наставе, а у школи проводи време када није њена смена. Због претњи самоповређивањем и резања ножем по руци, први преглед код психијатра обављен је јуна 2019.године. **Одласци на контролне прегледе су прекинути јер је Јелена тако желела.** Од стране дечијег психијатра Клинике за дечију психијатрију, где је прегледана 29.11.2019.године. Стање малплене Ј.М. је дијагностиковано као F 92.9 (мешовити поремећај понашања и емовција) , Z 62 (проблеми васпитања) , Z 61 ( проблеми са негативним животним доживљајима у детињству.

 **Малолетна** Н.М. (9 година) је ученица трећег разреда основне школе, постиже врло добар успех. **Према извештају из школе: „ На часу брзо схвата градиво. Изостаје рад код куће, резултати су испод очекиваних“. За сада нема већих проблема у понашању.**

 Девојчице, Ј.М. и Н.М. **су рођене у ванбрачној заједници родитеља Ј.С. и М.М. Заједница је трајала од 2001.године до децембра 2018.г. када је прекинута након што је М.М. одређена хитна мера привремено удаљење из куће и забрана приласка и контактирања супруге и малолетних девојчица. Хитне мере су од стране Основног суда продужене. Пресудом Основног суда од 11.07.**2019. године вршење родитељског права је поверено мајци. М.М. је одређена обавеза издржавања у износу од 12000 динара коју он редовно измирује.

 **Полиција је више пута интервенисала у породици, хитне мере су изрицане и М.М. и Ј.С. за међусобно упућиване претње и увреде. Због обостраног кршења хитне мере обоје су прекршајно осуђени и то М.М. на казну затвора од 10 дана, а Ј.С. на казну затвора од 5 дана. Такође, хитне мере су одређивање и једном и другом због насиља које су вршили над малолетном Ј.М. (мајка ју је шамарала а отац шутнуо).**

**Свим дешавањима у породици увек су присуствовала и деца.**

 **Родитељи нису у стању да поставе јасне границе и захтеве и остану при томе, понашају се насилно или признају немоћ и радо препуштају дете оном другом. Мајка размењује обућу и одећу са Ј.М., поверава јој се и излази са њом на иста места. Очев нешто мало бољи ауторитет се заснива на могућности да „подвикне“и ускрати новац.**

**Тешкоће које је водитељ случаја имао у раду са овом породицом:**

* Поштовање договора од стране родитеља (подсећање за долазак на разговор у ЦСР, за одлазак на контролни преглед...),
* агресивно пшонашање мајке у непоштовање граница,
* мотивисање за сарадњу родитеља и малолетне Ј.М.
* недовољна сарадња од стране ОЈТ

**Супервизијско питање** : Супервизор очекуједобијање нових идеја за поступање у раду са породицом у којој постоји партнерско насиље и насиље и занемаривање у односу на децу, а све у циљу заштите најбољег интереса малолетне деце.

**Рад супервизијске групе:**

 **Презентација** супервизора о утицају партнерског насиља на децу, на емотивном когнитивном и понашајном нивоу и разумевање шта су личне снаге и резилијенце.

 **Питања супервизора** су била усмерена на разумевање предузетих активности центра и резултате истих.

 **Супервизијски рад** на приказу случаја организован је према питањима тако што су супервизори радили у малим групама одговоре на прво питање, након презентовања одговора рад је усмерен на друго питање и на крају на треће.

 **Прво питање** : Који индикатори најбољег интереса деце су релевантни за процену у овој ситуацији и шта је најбољи интерес деце?

 Супервизори су дефинисали следеће индикаторе: безбедност, здравствени статус деце, емотивна блискост и повезаност са родитељима и у сиблингу, родитељско ангажовање, образовање деце, социјална и породична мрежа. У дискусији је наглашен ризик за здравље деце од стране родитеља и понашања родитеља која угрожавају децу. Нјабољи интерес деце су разумели као принцип поштовања свих потреба деце и заштиту права деце на живот и развој у функционалном окружењу.

 **Друго питање**: Које ризике препознајете за мал.децу због породичних околности и родитељских понашања, карактеристика деце и понашање деце?

Ризици које су дефинисали супервизори у малим групама: партнерски конфликти, породично насиље, васпитна запуштеност, занемаривање деце, инструментализација деце, нестабилно породично окружење, ризик од суицида и самоповређивања за мал.Јелену, ризик за прекид образовања, ризик од сексуалне злоупотребе, недостатк функционалне родитељске бриге и подршке, немотивисаност родитеља на сарадњу.

 **Треће питање:** Које мере и активности ЦСР може да предузме да би заштитио најбољи интерес деце?

 Мере и активности које су препознате као могућност у заштити најбољег интереса деце: Издвајање деце из породице и смештај у хранитељску породицу или прихватилиште за мал.Јелену, Ревидиран План рада са родитљима и децом, Тужба за заштиту права детета, Кривична пријава против родитеља или делимично лишење родитељског права након евалуације исхода Корективног надзора.

**Исходи рада групе:**

* Супервизори су уочили значај дефинисања индикатора најбољег интереса деце и активно промишљање у којим потребама и правима су деца угрожена понашањем родитеља и који је ниво ризика
* Време које се посвети у тимској размени супервизора са водитељем случаја на уочавању свих фактора ризика за безбедност, здравље, образовање, емотивну стабилност, понашање деце је **кључна** у даљем планирању рада и интервенција.
* Освестили су да је неопходно урадити информисање родитеља о последицама њихових пропуста и мерама које ће центар предузети ако се не поштује План активности и након доношења Плана благовремно доношење мера или предузимање интервенција на заштити најбољег интереса деце
* Доношење правних мера и покретање тужби не значи прекид рада са родитељима већ напротив појачан рад са родитељима
* Рад са родитељима на мотивацији за сарадњу је континуирана уз изрицање мера и заштиту деце
* Време потребно за промену понашања родитеља је период који зависи од снага родитеља и дужином трајања нефункционалних образаца понашања
* Издвајање деце из породице је интервенција која може снажно мотивисати родитеље за рад на промени нефункционалних образаца понашања уз редовне контакте са децом
* Партиципација деце у свим фазама рада и сагледавање најбољег интереса деце је процес који уважава садашњи тренутак и има у виду будућност, разматрају се ризици и последице по развој деце као и могучћности да потребе деце буду задовољене најбољим решењем које се прати и евалуира

Приликом процене безбедности и ризика којима је дете изложено у ситуацијама насиља међу партнерима треба одговорити на следећа питања:

* Да ли постоје фактори који угрожавају безбедност детета?
* Којим ризицима је дете изложено?
* Ко је одговоран за довођење детета у опасну ситуацију?
* Да ли треба спровести неодложну интервенцију?
* Која би интервенција осигурала безбедност детета?
* У ком правцу треба водити даљу процену?
* Како се ризици којима је дете изложено могу пратити током времена?

**Рефлексије на ток и тему рада супервизијске групе**

* Супервизори су истакли значај поступног рада на анализи случаја и да је рад на индикаторима ризика за децу у породици омогоћио јасније одређивање смера рада на заштити најбољег интереса деце;
* Значај тимске размене и активно укључивање правника у процес доношења мера које ће заштити интерес деце препознат је као неопходан;
* Уочили су да дуго времена чекају промену код родитеља без мера породично правне заштите и интервенција , док последице родитељског нефункционалног понашања на децу доводе до поремаћаја у развоју и понашању код деце;
* Препознато је да знање постаје активно када повежу теорију са праксом и и да им листе индикатора могу бити користан алат у раду као и процедура у раду.

 Саветнице:

 Весна Трбовић

 Ружица Јелисавац